b'\n_START_ARTICLE_\nMonotipas-XV\n_START_PARAGRAPH_\nMonotipas-XV, kartais tiesiog XV \xe2\x80\x93 istorin\xc4\x97 burini\xc5\xb3 ledrogi\xc5\xb3 klas\xc4\x97, kai kuriose \xc5\xa1alyse \xc5\xa1iomis burin\xc4\x97mis jachtomis ant ledo lenktyniaujama iki \xc5\xa1iol.\n_START_SECTION_\nKonstrukcija\n_START_PARAGRAPH_\n\xc4\xaegul\xc4\x85 sudaro 1\xe2\x80\x932 sportininkai, kurie s\xc4\x97di u\xc5\xbe i\xc5\xa1keltos bur\xc4\x97s (jos plotas 15 m\xc2\xb2). I\xc5\xa1 pu\xc5\xa1ies medienos ir faneros pagamintas korpusas primena baidar\xc4\x99, pakelt\xc4\x85 vir\xc5\xa1 ledo ir judan\xc4\x8di\xc4\x85 ant trij\xc5\xb3 pa\xc4\x8di\xc5\xab\xc5\xbe\xc5\xb3. Konstrukcijos ilgis \xe2\x80\x93 7,5 m; plotis \xe2\x80\x93 4,2 m; o burinio stiebo auk\xc5\xa1tis \xe2\x80\x93 7,2 m. Minimalus konstrukcijos svoris yra 205 kg. Tarp pa\xc4\x8di\xc5\xab\xc5\xbe\xc5\xb3 susidaro lygia\xc5\xa1onis trikampis, kurio vir\xc5\xa1\xc5\xabn\xc4\x97 yra ledrogi\xc5\xb3 priekyje.\n_START_SECTION_\nIstorija\n_START_PARAGRAPH_\nLedrogi\xc5\xb3 klas\xc4\x97s pavadinimas primena laikus po Pirmojo pasaulinio karo, kai var\xc5\xbeybose jachtoms buvo keliami minimal\xc5\xabs reikalavimai \xe2\x80\x93 pvz., tik ribojamas bur\xc4\x97s plotas, o pati konstrukcija gal\xc4\x97jo b\xc5\xabti \xc4\xafvairiausia. Lenktyn\xc4\x97s tokiomis ledrog\xc4\x97mis daugiau pana\xc5\xa1\xc4\x97jo \xc4\xaf konstruktori\xc5\xb3 konkursus nei \xc4\xaf sporto var\xc5\xbeybas. 1932 m., per Europos pirmenybes, vis\xc5\xb3 d\xc4\x97mes\xc4\xaf patrauk\xc4\x97 esto Eriko fon Holsto pagaminta jachta. Europos burini\xc5\xb3 ledrogi\xc5\xb3 asociacija (EEU) nusprend\xc4\x97, kad ateityje \xc4\x8dempionatuose galima bus var\xc5\xbeytis tik \xc5\xa1iomis vienodomis, monotipin\xc4\x97mis ledrog\xc4\x97mis XV._NEWLINE_Pa\xc4\x8diam pasigaminti toki\xc4\x85 jacht\xc4\x85 nebuvo pigu (ledrogi\xc5\xb3 fabrik\xc5\xb3 tarpukaryje nebuvo). Lietuvoje 1933 m. pirmas tai padar\xc4\x97 F.V. Zybertas i\xc5\xa1 Kur\xc5\xa1i\xc5\xb3 ledo jachtklubo Klaip\xc4\x97doje. Pokaryje v\xc4\x97l buvo organizuojamos var\xc5\xbeybos i\xc5\xa1likusiomis lebdrog\xc4\x97mis Monotipas-XV, 1946 m. ant Ky\xc5\xa1o e\xc5\xbeero ledo prie Rygos \xc4\xafvyko pirmosios TSRS pirmenyb\xc4\x97s. V\xc4\x97liau \xc4\x97m\xc4\x97 populiar\xc4\x97ti paprastesn\xc4\x97s, i\xc5\xa1 Amerikos \xc5\xbeemyno \xc4\xaf Europ\xc4\x85 patekusios ledo jachtos International DN. Apie XX a. \xc5\xa1e\xc5\xa1iasde\xc5\xa1imtuosius metus pastarosios galutinai \xc4\xafsitvirtino \xc5\xbeiemos sporto var\xc5\xbeybose pasaulyje._NEWLINE_Visgi \xc5\xa0iaur\xc4\x97s Europos ledo jachtininkai nebuvo link\xc4\x99 nusileisti. Jie ir toliau nor\xc4\x97jo sportuoti greitesn\xc4\x97mis, vandens telkini\xc5\xb3 snieguotus pavir\xc5\xa1ius lengviau \xc4\xafveikian\xc4\x8diomis jachtomis XV. \xc4\xae tai, kad jos sunkesn\xc4\x97s ir nelengvai transportuojamos sausuma, numojama ranka. 1993 m. Estijos, Latvijos, Rusijos ir \xc5\xa0vedijos jachtininkai \xc4\xafk\xc5\xabr\xc4\x97 Lenktyni\xc5\xb3 Monotipin\xc4\x97mis Ledrog\xc4\x97mis Asociacij\xc4\x85 (IM-XVIYRA), prezidentu i\xc5\xa1rinktas estas Sulev K\xc3\xbc\xc3\xbcnarpuu. Nuo 1996 m. \xc5\xa1iomis ledo jachtomis v\xc4\x97l rengiamos Europos pirmenyb\xc4\x97s.'